KIRJALLINEN KYSYMYS P-0324/03 esittäjä(t): Carlos Bautista Ojeda (Verts/ALE) komissiolle. Öljyvuoto Algecirasissa.



Virallinen lehti nro 268 E , 07/11/2003 s. 0095 - 0095



KIRJALLINEN KYSYMYS P-0324/03 esittäjä(t): Carlos Bautista Ojeda (Verts/ALE) komissiolle (5. helmikuuta 2003) Aihe: Öljyvuoto Algecirasissa Spabunker IV -proomu upposi tiistaina 21. tammikuuta 2003 klo 5 aamulla Algecirasin lahdella. Aluksella oli 900 tonnia polttoöljyä ja yli 100 tonnia dieselöljyä, ja 22. tammikuuta Cádizin merenkulkuviranomaisilta saatujen tietojen mukaan alus on laskenut polttoaineen mereen. Onko komissio tietoinen tästä? Komission tehtävänä on valvoa yhteisön oikeuden noudattamista. Pitääkö se tarpeellisena aikaistaa jäsenvaltioiden Erikan katastrofin jälkeen hyväksymien, meriturvallisuutta koskevien säännösten noudattamisvaatimusta varsinkin alueilla, jotka vilkkaan merenkulun vuoksi ovat riskialttiimpia, jotta edellä kuvatun kaltaisilta uusilta katastrofeilta vältyttäisiin? Aikooko komissio ryhtyä erityistoimiin Algecirasin lahdella, kuten se on jo tehnyt Prestigen onnettomuuden jälkeen Galician rannikolla? Loyola de Palacion komission puolesta antama vastaus (27. helmikuuta 2003) Komissiolle ilmoitettiin Spabunker IV -proomun haaksirikosta Algecirasin lahdella 21. tammikuuta 2003. Komission saamien tietojen mukaan alus olisi laskenut osan polttoaineestaan mereen uppoamisen aikana. Näyttää kuitenkin siltä, ettei mitään raskasöljyvuotoa ole havaittu. Parlamentin jäsenelle vakuutetaan, että komissio pyrkii päättäväisesti vahvistamaan meriturvallisuutta Euroopan unionissa ja muualla maailmassa. Komissio antoi 3. joulukuuta 2002 tiedonannon meriturvallisuuden parantamisesta öljysäiliöalus Prestigen onnettomuuden jälkeen(1). Se muistutti jäsenvaltioita halustaan panna nopeasti täytäntöön toimenpidepaketit Erika I ja Erika II ja ehdotti uusia toimenpiteitä. Liikenneneuvosto vahvisti 6. joulukuuta 2002 antamissaan päätelmissä tukevansa komission aloitteita, joiden tarkoituksena on välttää vastaavanlaisen katastrofin toistuminen sekä torjua sen seurauksia. Myös Kööpenhaminassa 12. ja 13. joulukuuta 2002 kokoontunut Eurooppa-neuvosto antoi tunnustuksen komission ripeydelle ja pani tyytyväisenä merkille komission toteuttamat toimet uppoamisen seurauksiin vastaamiseksi. Tähän mennessä komissio on jo toteuttanut kaikki välttämättömät toimenpiteet Euroopan meriturvallisuusviraston perustamisen nopeuttamiseksi. Virastolle nimitettiin toimitusjohtaja 29. tammikuuta 2003, ja sen toiminta on tarkoitus aloittaa lähiviikkoina. Komissio on myös jo käynnistänyt laivaliikenteen seurantaa koskevan yhteisön järjestelmän (SafeSeaNet) täytäntöönpanon. Lisäksi komissio on pyytänyt jäsenvaltioita laatimaan etukäteen kansalliset suunnitelmat hädässä olevien alusten vastaanottamiseksi suojapaikoissa ja kutsunut koolle koordinointikokouksen, joka käsitteli asiaa 31. tammikuuta 2003. Komissio antoi 20. joulukuuta 2002 ehdotuksen asetukseksi, jolla kielletään raskasöljyn kuljettaminen yksirunkoisilla säiliöaluksilla EU:n satamista ja satamiin sekä nopeutetaan yksirunkoisten öljysäiliöalusten korvaamista kaksoisrungolla varustetuilla säiliöaluksilla(2). Asetusehdotus on tällä hetkellä muiden lainsäätäjien käsiteltävänä. Lisäksi komissio on alkanut valmistella uusia lainsäädäntötoimia, joiden tarkoituksena on säätää rikosoikeudellisista seuraamuksista kaikille henkilöille (eli varustajan lisäksi lastin omistajalle, luokituslaitokselle ja kenelle tahansa muulle asianosaiselle), jotka ovat vastuussa törkeän huolimattomuuden vuoksi aiheutuneesta saastumisesta. Säännöksiä ehdotetaan alusten (tahallisten) päästöjen torjumiseksi, ja niitä täydennetään todisteiden keräämistä ja rikollisten syyttämistä koskevilla säännöksillä. (1) KOM(2002) 681 lopullinen. (2) KOM(2002) 780 lopullinen.